ДОМ ЗА СМЕШТАЈ ДУШЕВНО ОБОЛЕЛИХ ЛИЦА

«СВЕТИ ВАСИЛИЈЕ ОСТРОШКИ ЧУДОТВОРАЦ»

НОВИ БЕЧЕЈ

ЈНМВ бр. 10/2019

ДАТУМ: 11.12.2019. године

**Предмет:** Додатне информације и појашњења конкурсне документације за јавну набавку добра – Набавка помагала за збрињавање инконтиненције, ЈНМВ бр. 10/2019

Дана 09.12.2019. године Комисија је примила захтев за додатним информацијама и појашњењима конкурсне документације за јавну набавку добра – Набавка помагала за збрињавање инконтиненције, ЈНМВ бр. 10/2019, те у складу са чланом 63.став 3. Закона о јавним набавкама, даје следеће информације и појашњења:

**ПИТАЊЕ: ,,** По основу одредбе члана 63. став 2. Закона о јавним набавкама („Сл. гласник РС“ бр. 124/2012, 14/2015 и 68/2015), обраћамо вам се са захтевом за додатним појашњењем и изменом конкурсне документације у јавној набавци под горњим бројем из разлога уочених неправилности. У конкурсној документацији – Техничке спецификације, за све ставке сте поставили услов да предметна добра поседују тачно одређене техничке карактеристике које експлицитно указују на добро само и искључиво једног понуђача – друштва Симбеx НС Нови Сад, и које на нашем тржишту може да понуди само тај понуђач. Наиме, увидом у техничке карактеристике добара из продајног асортимана Симбеx НС, неспорно се долази до закључка да су техничке карактеристике пелена овог понуђача по систему “copy-paste” у потпуности преписане директно у вашу конкурсну документацију. Сматрамо да за овакво поступање нисте имали ни једно логично оправдање, с обзиром да сте предмет јавне набавке већ описали и навођењем тачно одређеног производа са навођењем речи “или одговарајући”. Остаје нејасно из ког разлога сте, поред прецизно и до најситнијих детаља описаних техничких карактеристика морали да наведете и заштићени назив добра. Наведено изазива оправдану сумњу да је то учињено из намере елиминисања осталих понуђача из овог поступка јавне набавке и фаворизовање само једног. Очигледно је да вам овакав, до најситнијих детаља описан предмет јавне набавке одговара, јер бисте у противном, навођењем само тачно одређеног производа, као одговарајуће морали да прихватите и добра других понуђача, које не садрже експлицитно све карактеристике пелена, односно уложака друштва Симбеx НС. Па тако нпр. одговарајућом би морала да се сматра и пелена која има исту моћ упијања као тражена, која је сачињена од истог материјала, која је истих величина, која поседује све друге битне карактеристике као она чији је заштићени назив наведен, али која за разлику од те, нема неку безначајну особину као што је нпр: поседовање индикатора влажности у облику жутих (а не плавих или зелених) линија, или нпр. поседовање двоструких крилаца (а не троструких или четвороструких) и слично. На исти начин, уместо да предвидите одређени проценат толеранције у димензијама обима бокова, ви сте дефинисали величину пелена наводећи фиксне димезије за обим бокова од којх вероватно сматрате да не сме да буде одступања. Притом, опште је позната чињеница да је могуће подешавање пелене путем тзв. чичак траке, те је одступање за одређени проценат од захтеваних мера сасвим логично и оправдано. Међутим, како би се фаворизовао само један понуђач, а елеминисали сви остали, у техничкој спецификацији су као захтевана прецизно наведена потпуно небитна својства која средства за инконтиненцију треба да поседују, а за која не постоји ни један објективан разлог осим тај да се елиминишу свих други понуђачи и фаворизује само један. Везано за све горе наведено, најљубазније вас молимо да нам доставите информацију да ли ћете сматрати одговарајућом понуду за добра уколико иста:

не поседују индикатор влажности у виду жутих линија, већ поседују индикатор влажности у другом облику или другој боји. Уколико то не прихватате, молимо да образложите разлоге за исто,

поседују “non-woven” бочна крилца, али у мањем или већем броју слојева од траженог двоструког, Уколико то не прихватате, молимо образложите разлоге због којих крилца треба да буду сачињена од тачно два слоја.

поседују “non-woven” бочна крилца, али иста нису “прозрачна”, како је то у техничкој спецификацији тражено, већ су иста непрозрачна, односно матирана. Како се под појмом “прозрачан” подразумева прозирност, провидност, односно транспарентност, молимо да нам доставите разлоге из којих сте тражили да наведена крилца буду провидна и коју предност провидност крилаца даје пацијенту који овакву пелену треба да користи.

Поседују конкурсном документацијом прописане величине medium, large и extra large, али у тим величинама незнатно одступају од фиксно задатих димензија за обим бокова, које сте неоправдано тражили конкурсном документацијом. Како је наведено одступање у димензијама незнатно, како то одступање ни на један начин не може да утиче на начин употребе добра од стране одређене групе пацијената у величини М, L или XL, молимо да нам доставите одговор да ли прихватате понуђену пелену у захтеваној величини али уз уобичајена одступање у обиму. Ово све из разлога што се димензије бокова разликују код пелена исте величине, али произведених од различитих произвођача, па је беспотребно и крајње неоправдано да се код тражених димензија наводе управо баш мере и димензије које поседује пелена понуђача СИМБЕX НС.

 Чланом 12. Став 1. ЗЈН је прописано да техничке спецификације морају омогућити да се добра која се набављају опишу на начин који је објективан и који одговара потребама наручиоца. Сходно одредби члана 70.став 1. ЗЈН наручилац је дужан да одређује техничке спецификације тако да омогући што је могуће већу конкуренцију међу понуђачима. Ово наравно не значи да технички захтеви морају бити дефинисани на такав начин да омогуће сваком заинтересованом лицу да учествује у поступку, међутим сваки наручилац је обавезан да води рачуна да ти захтеви буду објективни са становишта стварних потреба наручиоца и предмета конкретне јавне набавке, како не би дошло до неоправдане дискриминиације. Наведено значи да уколико не докажете оправданост дефинисаних техничких карактеристика добара, бићемо принуђени да поднесемо Захтев за заштиту права понуђача из разлога неоправданог ограничења конкуренције у предметном поступку јавне набавке.“

**ОДГОВОР:** У складу са постављеним питањем наручилац одговара на следећи начин:

Пре свега, неоснована је Ваша тврдња да су техничке карактеристике одређене на начин да само један понуђач може да учествује у поступку јавне набавке и да само један понуђач има тражено добро из разлога што на тржишту постоје и други произвођачи који имају одговарајући квалитет добара. Такође, није услов да бисте били понуђач да будете и овлашћени представник. Закон о ЈН познаје и могућност заједничке понуде.

Што се тиче индикатора влажности, наручилац је техничком документацијом предвидео идикатор влажности у виду жутих линија из разлога што је реч о уобичајној терминологији коју користи већина произвођача. Изузетно нам је битан индикатор влажности у збрињавању наших корисника јер праћењем индикатора омогућавамо правовремену замену пелене и кожа корисника дуже остаје сува. На овај начин олакшавамо рад нашем особљу и у коначном такав начин збрињавања нам омогућава уштеде.

Такође, наручилац има дугогодишње искуство са пеленама и улошцима за одрасле и искуство је показало да се индикатор у виду жутих линија показао најбољим и променом боје у зелено најјасније показује када је пелена пуна и када је потребна замена. Наручилац ће прихватити и понуду уколико одговарајуће добро поседује индикатор влажности у виду линија у другачијој боји дуж целе пелене. До сада, наручилац је имао прилику да се сусретне само са индикаторима влажности који су у виду жутих линија које мењају боје када је пелена изложена влажности у зелено, као и Ваша пелена.

„Non woven“ подразумева неткани материјал који не упија воду, а пропушта ваздух. Није реч о провидном, транспарентном, материјалу него о ваздухопропусном материјалу или по вашој терминологији „паропропусно“ (хидрофобни неткани материјал). Наручилац ће прихватити и понуду са двоструким, троструким или четвороструким слојем крилаца која су „Non woven“ „ваздухопропусна“ или „Non woven“ „паропропусна“.

Дијапазон обима тражених добара је широко постављен баш из разлога како би омогућили конкурентност. Уз навођење обима, наручилац је навео и ознаке М, L и XL као подробнији опис величине помагала. Наручилац ће прихватити и друге одговарајуће пелене у оквиру задатих димензија, а са тим ознакама.

Како је установа „Свети Василије Острошки Чудотворац“ установа за смештај старијих и душевно оболелих лица код које је приметна флуктуација корисника ове димензије су биле прилагодљиве нашим корисницима.

Ваши производи се уклапају у тражени дијапазон, те није јасан разлог постављања овог питања.

Наша установа служи збрињавању корисника старијих и душевно оболелих лица, а предметна набавка је везана за добра која служе збрињавању потреба услед невољног мокрења код истих.

Набавка је конципирана на начин да обезбеди квалитетно збрињавање, уштеде за наручиоца и да олакша рад нашем особљу, а све остало би представљало излажење у сусрет понуђачима и не би одразило објективне потребе наручиоца.

Годинама користимо производе наведеног нивоа квалитета у оквиру индивидалног принципа неге који подразумева примену у складу са потребама и стањем корисника. Кроз године искуства определили смо се за ову листу и овај тип помагала. Овај ниво квалитета задовољава објективне потребе наших корисника.

У складу са горе наведеним, цитирамо и став Републичке комисије за заштиту права у поступцима ЈН: „...Наручилац је дужан да захтеве техничке спецификације определи на начин који би обезбедио да се кроз поступак јавне набавке прибаве добра која ће својим квалитетом одговарати намени коју им је наручилац определио у складу са својим објективним потребама, али нема обавезу да исте определи на начин који омогућава сваком заинтересованом понуђачу да учествује у поступку јавне набавке. Наручилац се приликом израде техничке спецификације руководи објективним потребама у складу са правилима струке и искуствима у практичном раду наручиоца...“

У складу са свим горе наведенем, наручилац неће вршити измену конкурсне документације.

Наведено појашњење предметне Конкурсне документације наручилац ће објавити на Порталу јавних набавки и на својој интернет страници.

Комисија за јавну набавку